Uredba Sveta (ES) št. 779/97

z dne 24. aprila 1997

o uvedbi določb za upravljanje ribolovnega napora v Baltskem morju

SVET EVROPSKE UNIJE JE

ob upoštevanju Pogodbe o ustanovitvi Evropske skupnosti, zlasti člena 43 Pogodbe,

ob upoštevanju predloga Komisije [1],

ob upoštevanju mnenja Evropskega parlamenta [2],

ob upoštevanju mnenja Ekonomsko-socialnega odbora [3],

ker po določbah Akta o pristopu iz leta 1994 do uvedbe sistema Skupnosti posebnih ribolovnih kart veljajo prehodne določbe, ki urejajo dostop do voda; ker so te določbe določene v Uredbi Komisije (ES) št. 3237/94 [4];

ker te določbe predvidevajo, da bodo sprejeti ukrepi Skupnosti, ki bodo določili pogoje dostopa do voda in virov ter za opravljanje ribolovnih aktivnosti in uvedli sistem posebnih ribolovnih kart Skupnosti; ker ta uredba določa take ukrepe;

ker je treba zbrati podatke o ribolovnem naporu ribiških plovil Skupnosti na področju ribištev, na katere se nanašajo določbe, da bi dobili jasnejši vpogled v izkoriščanje teh ribištev;

ker je odgovornost države članice ladijske zastave, da uvede določbe za spremljanje ribolovnega napora; ker je za to treba zagotoviti preglednost in poštenost upravljalnih in nadzornih postopkov;

ker spremljanje ribolovnega napora v Baltskem morju ne bo prejudiciralo določitve obsega ribolovnega napora, ki jo opravi Svet v skladu s postopkom, določenim v členu 8 Uredbe Sveta (EGS) št. 3760/92 z dne 20. decembra 1992, ki ureja sistem Skupnosti za ribištvo in ribogojstvo [5], še zlasti za to, da se upošteva stanje virov na tem območju,

SPREJEL NASLEDNJO UREDBO:

Člen 1

Ta uredba določa postopek za uvedbo sistema za upravljanje ribolovnega napora na območjih IBSFC (podrazdelki od 22 do 32), ki spadajo pod suverenost ali jurisdikcijo držav članic.

Sistem začne veljati 1. januarja 1998.

Člen 2

1. Države članice sestavijo seznam imenovanih ribiških plovil, ki plujejo pod njihovimi zastavami in imajo dovoljenje, da opravljajo ribolov na področju ribištev, opredeljenih v Prilogi.

2. Države članice lahko pozneje zamenjajo ribiška plovila, ki so jih vnesle na seznam, ali vnesejo druge, pod pogojem, da imajo ta plovila dovoljenje za ribolov in upoštevajo ustrezne pogoje, ki izhajajo iz uporabe člena 11 Uredbe Sveta (EGS) št. 3760/92.

Člen 3

Vsaka država članica izda posebne ribolovne karte v skladu z Uredbo Sveta (ES) št. 1627/94 z dne 24. junija 1994 o splošnih določbah v zvezi s posebnimi ribolovnimi kartami [6] za ribiška plovila, ki plujejo pod njeno zastavo in se ukvarjajo z ribolovom na področju ribištev, navedenih v Prilogi.

Člen 4

1. Države članice najkasneje do 30. septembra 1997 posredujejo Komisiji podatke v zvezi s seznami imenovanih ribiških plovil iz člena 2.

2. Države članice Komisijo redno obveščajo o vseh spremembah podatkov iz odstavka 1.

3. Komisija posreduje podatke iz odstavkov 1 in 2 drugim državam članicam.

Člen 5

Če je potrebno, lahko Svet, ki deluje v skladu s postopkom iz člena 8(4) Uredbe (EGS) št. 3760/92, določi stopnje ribolovnih naporov, pri čemer še zlasti upošteva stanje staležev na področju ribištev, navedenih v Prilogi k tej uredbi.

Člen 6

1. Države članice ukrepajo, da bi zagotovile naknadno spremljanje ribolovnega napora ribiških plovil, ki plujejo pod njihovimi zastavami za področja ribištev, navedenih v Prilogi.

2. Svet pred 31. decembrom 1997 sprejme odločitev o predlogu, ki ga najkasneje do 30. junija 1997 predloži Komisija, o spremembah Uredbe Sveta (EGS) št. 2847/93 z dne 12. oktobra 1993 za oblikovanje nadzornega sistema na področju skupne ribiške politike [7], zlasti v zvezi z Naslovom IIa o beleženju podatkov o ribolovnem naporu v ladijski dnevnik, postopkih za posredovanje seznamov imenovanih ribiških plovil Komisiji, zbiranju podatkov o ribolovnem naporu držav članic in pošiljanju zbranih podatkov Komisiji, da bi se zagotovila skladnost z določbami za upravljanje ribolovnega napora, navedenimi v tej uredbi.

Člen 7

1. Ta uredba se uporablja za ribiška plovila, katerih dolžina med navpičnicama presega 15 m ali katerih celotna dolžina presega 18 m.

2. Ribolovni napor plovil, katerih dolžina je manjša od te, se oceni globalno za vsako ribištvo.

Člen 8

Ta uredba začne veljati sedmi dan po objavi v Uradnem listu Evropskih skupnosti.

Ta uredba je v celoti zavezujoča in se neposredno uporablja v vseh državah članicah.

V Luksemburgu, 24. aprila 1997

Za Svet

Predsednik

G. J. Wijers

[1] UL C 342, 14.11.1996, str. 9.

[2] UL C 132, 28.4.1997.

[3] UL C 133, 28.4.1997.

[4] UL L 338, 28.12.1994, str. 20.

[5] UL L 389, 31.12.1992, str. 1. Uredba, kakor je bila spremenjena z Aktom o pristopu iz leta 1994.

[6] UL L 171, 6.7.1994, str. 7.

[7] UL L 261, 20.10.1993, str. 1. Uredba, kakor je bila spremenjena z Uredbo (ES) št. 2870/95 (UL L 301, 14.12.1995, str. 1)

--------------------------------------------------

PRILOGA

Opredelitev ribištev

Ribištva |

Orodje | Ciljne vrste | Območja IBSFC |

Vlečna orodja | Pridnene vrste | Pododdelki 22-32 |

Mirujoče orodje in viseče mreže | Pridnene vrste | Pododdelki 22-32 |

Vsa orodja | Pelagične vrste (sled, papalina) | Pododdelki 22-32, izmed katerih: "Upravljalna enota 3" |

Vsa orodja | Losos, morska postrv in sladkovodne ribe | Pododdelki 22-32 |

--------------------------------------------------